KOMISSION ASETUS (EY) N:o 1137/94,
annettu 18 päivänä toukokuuta 1994,
asetuksen (ETY) N:o 777/87 soveltamista koskevista yksityiskohtaisista säännöistä rasvattoman maitojauheen interventio-ostojen ja sen yksityiselle varastoinnille annettavan tuen myöntämisen osalta annetun asetuksen (ETY) N:o 1362/87 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maito- ja maitotuotealan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 804/68(1), sellaisena kuin se on viimeksi muutettuna asetuksella (EY) N:o 230/94(2), ja erityisesti sen 7 a artiklan 1 kohdan ensimmäisen alakohdan ja 3 kohdan,
sekä katsoo, että
komission 18 päivänä toukokuuta 1987 antaman asetuksen (ETY) N:o 1362/87(3), sellaisena kuin se on viimeksi muutettuna asetuksella (ETY) N:o 1756/93(4), 1 artiklassa täsmennetään edellytykset, joilla rasvattoman maitojauheen asetuksen (ETY) N:o 804/68 7 artiklan 1 kohdassa säädettyjen ostojen keskeyttämisestä on mahdollista päättää; kyseisten säännösten soveltamiseen ja erityisesti mainitulle keskeyttämiselle säädettyyn määräaikaan liittyy laajamittaisten ja keinotteluhakuisten myyntitarjousten vaara eli ne saattavat tehdä tyhjäksi tässä tarkoituksessa säädetyn rajoituksen; tämän vuoksi on kyseisiä säännöksiä tarpeen lujittaa, jotta mainitut ostot olisi mahdollista keskeyttää välittömästi, kun tarvittava edellytys täyttyy,
rasvattoman maitojauheen ostojen viimeaikaisen kehityksen huomioon ottaen näitä muutoksia on tarpeen soveltaa viipymättä, ja
tässä asetuksessa säädetyt toimenpiteet ovat maidon ja maitotuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 1362/87 1 artiklan 1 ja 2 kohta seuraavasti:
"1. Asetuksen (ETY) N:o 804/68 7 artiklan 1 kohdassa säädetyt ostot voidaan komission päätöksellä keskeyttää välittömästi, kun asetuksen (ETY) N:o 777/87 1 artiklan 2 kohdassa tarkoitetun edellytyksen on todettu täyttyvän.
2. Jos ostot keskeytetään, interventioelin ei missään tapauksessa saa rekisteröidä myyntitarjouksia 1 kohdassa tarkoitetun päätöksen voimaantuloa seuraavasta päivästä alkaen."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä toukokuuta 1994.